作者:王奕
標題:沁園春
內容:吾祖文中，曾於夫子，受罔極恩。有宇宙以來，春秋而後，三綱所繫，萬古常存。列國何時，東吳何地，十哲之中尚有言。況今也、與聖閒邦域，同一乾坤。卑飛難傍天閽。但勃窣銜香拜聖門。要水看黃河，山登岱嶽，魯求君子，學究中原。雖有他人，不如同姓，仰止文星出禁垣。又安得，借蒙莊大瓢，酌泗水之源。